Vier plaasaanvalle in vier provinsies in twee daeFoto: Pexels Daar was vandeesweek vier plaasaanvalle in vier verskillende provinsies in slegs twee dae. In die eerste aanval is Dries Minnie Dinsdag per helikopter na ŉ hospitaal in Johannesburg geneem nadat hy tydens ŉ aanval op ŉ plaas buite Brits in Noordwes geskiet is. Ao. Mpeile Talane, woordvoerder van die polisie, het aan Maroela Media gesê die voorval het omstreeks 17:00 op ŉ plaas in die Assen-distrik plaasgevind. Talane het gesê vyf mans het na bewering toegang tot die huis verkry en vuurwapens by Minnie en sy vrou geëis. ŉ Struweling het tussen die man en die aanvallers ontstaan en Minnie is in sy maag geskiet. Volgens Talane het die aanvallers ŉ pistool, ŉ haelgeweer en ŉ selfoon geroof voordat hulle te voet gevlug het. In die tweede voorval is Willem van der Merwe (56), sy vrou en hul dogter in hul inloopkluis toegesluit nadat Van der Merwe in die been geskiet is tydens ŉ plaasaanval op die plaas Driehoek tussen Secunda en Bethal in Mpumalanga. Willem en Nicoleen van der Merwe. Foto: Facebook. Henry Geldenhuys, voorsitter van TLU SA se veiligheidskomitee, het aan Maroela Media gesê daar was glo vyf verdagtes betrokke by die voorval. Die groep verdagtes het die gesin vermoedelik Dinsdag kort voor middernag aangeval. Volgens Geldenhuys het die aanvallers ook gedreig om hul 19-jarige dogter, Zelmarie, met ŉ strykyster te brand. “Hulle het Willem, Nicoleen en Zelmarie in die instapkluis toegesluit en met Willem se Ford-bakkie van die toneel gevlug,” het Geldenhuys gesê. In ŉ ander geval is ŉ man (64) Woensdagaand op sy plaas, Tatoon, in die Bulwer-omgewing in KwaZulu-Natal doodgeskiet. Lt.kol. Thulani Zwane, woordvoerder van die polisie, het aan Maroela Media gesê die man se liggaam is Woensdag omstreeks 19:45 gevind. Hy het brandwonde oor sy hele lyf gehad. Die polisie is Woensdagaand voor middernag na dié afgeleë plaas ontbied nadat die man se vrou ná ŉ uitstappie tuis gekom het. Sy het met die intrapslag by die stoep bloed teen die vloer en muur gesien, en toe die polisie en beskermingsdienste van die omgewing ontbied. Sy is deur lede van die beskermingsdienste na ŉ veiligheidshawe geneem en het nooit haar man gesien nie. Volgens die polisie het die man glo op sy stoep gesit toe ŉ onbekende aantal mans hom omstreeks 19:00 oorval, in die huis in gesleep en aan die brand gesteek het. Brett Deavin, direkteur van die bergbeskermingsdienste-groep wat eerste op die toneel was, sê die verkoolde oorskot van die man se liggaam is iets wat hy “nog nooit voorheen in sy lewe gesien het nie”. In die vierde aanval in Roossenekal in Limpopo is ŉ plaaseienaar se vrou en hul huishulp Dinsdag deur ŉ gewapende verdagte aangehou op die plaas Remhoogte. Hy het geld en vuurwapens geëis. Kapt. Mamphaswa Seabi, woordvoerder van die polisie, het aan Maroela Media gesê die vrou het uit vrees vir hul lewe die kluis se sleutels aan die man gegee en hy het albei vroue vasgebind aan hul hande en voete. “ŉ .38-rewolwer en patrone asook drie selfone, ŉ skootrekenaar en juwele is tydens die aanval gesteel,” het Seabi gesê. Agri SA het intussen gesê plaasaanvalle en die gebeure in Coligny in Noordwes skaad Suid-Afrika se beeld. Kobus Breytenbach, voorsitter van Agri SA se landelike beveiligingskomitee, het gesê dit frustreer Agri SA en die boerderygemeenskap dat boere steeds die teiken bly van kriminele elemente wat nie die belangrike rol van boere en plaaswerkers besef om in die land se voedselbehoeftes te voorsien, asook die bydrae wat hulle lewer tot landelike ontwikkeling en stabiliteit nie. “Die kwesbaarheid van die boerderygemeenskap bied geen regverdiging vir aanvallers om die gemeenskap voortdurend te teiken sonder die besef van die belangrike rol wat die gemeenskap tot die vooruitgang van die land en sy mense vervul nie. Landbou en diegene wat in dié bedryf werk en woon, is ŉ bate vir die land wat tot elke prys beskerm en ondersteun moet word om te help om die doelwitte van die Nasionale Ontwikkelingsplan te verwesenlik,” het Breytenbach gesê. Hulle meen plaasaanvalle word uitgevoer deur kriminele elemente wat slegs selfverryking nastreef en nie waarde heg aan menselewens nie. “Agri SA doen ’n dringende beroep op die polisie om alles in hul vermoë te doen om die aanvallers so spoedig moontlik aan te keer,” het Breytenbach gesê.